GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinski načelnik**

KLASA: 311-08/19-05/1

URBROJ: 2186/03-01/1-19-1

Cestica, 21.10.2019.

Temeljem članka 46. Statuta Općine Cestica ( „Službeni vjesnik Varaždinske županije“ broj 17/18), članka 30. Programa poticanja razvoja malog i srednjeg poduzetništva na području Općine Cestica za razdoblje 2018. – 2021. ( „Službeni vjesnik Varaždinske županije“ broj 33/18) te Odluke o izmjenama i dopunama Programa poticanja razvoja malog i srednjeg poduzetništva Općine Cestica za razdoblje 2018. – 2021. (Službeni vjesnik Varaždinske županije broj 18/19 ), Općinski načelnik Općine Cestica, dana 21.10.2019. godine objavljuje

**JAVNI POZIV**

**za dodjelu potpora male vrijednosti kroz Program poticanja razvoja malog i srednjeg poduzetništva na području Općine Cestica za razdoblje 2018. – 2021. – Podmjera 1.3. Modernizacija opreme i proizvodnje MSP**

**I. PREDMET JAVNOG POZIVA**

Predmet javnog poziva (u daljnjem tekstu Poziv) je dodjela potpora male vrijednosti iz Mjere 1. «Bespovratne potpore za malo i srednje poduzetništvo iz Programa poticanja razvoja malog i srednjeg poduzetništva na području Općine Cestica za razdoblje 2018. – 2021» (u nastavku teksta «Program poticanja razvoja MSP».

Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbom Komisije (EZ) broj 1407/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni vjesnik Europske unije L 352/1) – u daljnjem tekstu: Ureda o potporama male vrijednosti.

Sukladno članku 3. Uredbe o potporama male vrijednosti, ukupni iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom trogodišnjeg fiskalnog razdoblja.

**II. SVRHA I CILJEVI JAVNOG POZIVA**

Svrha javnog poziva je provedba aktivnosti iz Podmjere 1.3. Modernizacija opreme i proizvodnje MSP a kojima se nastoji povećati konkurentnost mikro, malih i srednjih poduzeća (MSP) kroz nabavu nove i/ili zamjenu postojeće opreme tehnološki naprednijom.

Cilj ovog poziva je kroz sufinanciranje dijela troškova nabave materijalne imovine, MSP-ovima sa sjedištem na području Općine Cestica pružiti podršku u povećanju konkurentnosti na regionalnom tržištu kroz ulaganja u napredniju tehnologiju, opremu i strojeve u svrhu obavljanja registrirane djelatnosti poduzeća.

**III. KORISNICI SREDSTAVA**

Korisnici potpora po ovom pozivu mogu biti :

1. Mikro, mala i srednja poduzeća (obrti i trgovačka društva, OPG-ovi i drugi pravno ustrojstveni oblici izvan sektora primarne poljoprivredne proizvodnje[[1]](#footnote-1)) koji obavljaju gospodarsku djelatnost i imaju sjedište/poslovni nastan na području Općine Cestica.

**IV. KRITERIJI ZA ISKLJUČENJE**

Potpora po ovom Programu se ne može dodijeliti:

1. Poduzetnicima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi (NN 108/12, 144/12, 81/13, 112/13, 71/15, 78/15)
2. Poduzetnicima koji nisu ispunili obveze vezane uz plaćanje dospjelih poreznih obveza prema državnom i općinskom proračunu i obveza zdravstveno i mirovinsko osiguranje
3. Poduzetnicima koji nemaju podmirene sve obaveze prema svojim zaposlenicima prema bilo kojoj osnovi
4. Prijavitelju koji je dobio državnu potporu ili potporu male vrijednosti za isti opravdani trošak projekta
5. Prijavitelju koji nije izvršio zatraženi povrat ili je u postupku povrata sredstava prethodno dodijeljenih u drugom postupku dodjele bespovratnih sredstava iz bilo kojeg javnog izvora
6. Prijavitelju kojem je utvrđeno teško kršenje Ugovora zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih sredstava
7. Prijavitelju koji je u sukobu interesa u predmetnom postupku dodjele bespovratnih sredstava
8. Poduzetnicima koji djeluju u sektorima ribarstva i akvakulture, kako je obuhvaćeno Uredbom (EZ) br. 104/2000
9. Poduzetnicima koji djeluju u primarnoj proizvodnji poljoprivrednih proizvoda
10. Poduzetnicima koji djeluju u sektoru prerade i stavljanja na tržište poljoprivrednih proizvoda, u sljedećim slučajevima:

* ako je iznos potpore fiksno utvrđen na temelju cijene ili količine takvih proizvoda kupljenih od primarnih proizvođača odnosno koje na tržište stavljaju poduzetnici u pitanju;
* ako su potpore uvjetovane njihovim djelomičnim ili potpunim prenošenjem na primarne proizvođače;

1. Za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću;
2. Poduzetnicima za ulaganja u sektorima djelatnosti kockanja i klađenja, trgovanja ili proizvodnje robe vojne namjene, obrambenih proizvoda i nevojnih ubojitih sredstava, djelatnosti poslovanja nekretninama, financijske djelatnosti i djelatnosti osiguranja

**V. IZNOS I INTENZITET POTPORE**

U proračunu Općine Cestica za 2019. godinu sredstva za provedbu Podmjere 1.3. Modernizacija opreme i proizvodnje MSP planirana su u razdjelu AOP 2019 – 00204 Razvoj gospodarstva, u iznosu od 200.000,00 kn.

Potpore će se dodjeljivati do iskorištenja planiranih proračunskih sredstava za 2019. godinu. U slučaju iskorištenja planiranih sredstava na službenim web stranicama Općine Cestica izdati će se obavijest o obustavi Poziva.

Maksimalni intenzitet potpore koje korisnik može ostvariti iznosi 50 % prihvatljivih troškova za mikro i 30 % prihvatljivih troškova za mala i srednja poduzeća, najviše do 20.000,00 kn godišnje po korisniku sukladno listi prihvatljivih troškova.

**VI. NAMJENA POTPORE I RAZDOBLJE PRIHVATLJIVOSTI TROŠKOVA**

Potpora se dodjeljuje za troškove kupnje nove i rabljene opreme, mehanizacije i strojeva, gospodarskih vozila, IKT i mrežne opreme te sitnog inventara za obavljanje registriranih djelatnosti prijavitelja a koje doprinose unaprjeđenju postojećeg poslovanja. Prihvatljivi su troškovi nastali od dana objave Javnog poziva i u roku od 6 mjeseci od potpisa Ugovora o dodjeli sredstava.

Trošak PDV-a za korisnike kojima je PDV povrativ predstavlja neprihvatljiv trošak za financiranje.

**VII. PRIHVATLJIVI TROŠKOVI I INTENZITET POTPORE**

|  |  |  |
| --- | --- | --- |
| SKUPINE PRIHVATLJIVIH TROŠKOVA | INTENZITET POTPORE ZA MIKRO PODUZEĆA | INTENZITET POTPORE ZA MALA I SREDNJA PODUZEĆA |
| **NOVA OPREMA/MEHANIZACIJA/STROJEVI/GOSPODARSKA VOZILA/IKT/MREŽNA OPREMA/SITNI INVENTAR** | 50 % | 30 % |
| **II.RABLJENAOPREMA/MEHANIZACIJA/STROJEVI/GOSPODARSKA VOZILA/IKT/MREŽNA OPREMA/SITNI INVENTAR** | 50 % | 30 % |

**VIII. POSTUPAK DODJELE**

1. Objava Javnog poziva za podnošenje Prijava za dodjelu potpora male vrijednosti kroz Program poticanja razvoja MSP. – Podmjere 1.3. Modernizacija opreme i proizvodnje MSP
2. Zaprimanje Prijava
3. Obrada prijava
   1. Faza I. Registracija projektne prijave
   2. Faza II. Administrativna provjera, provjera prihvatljivosti projekta i aktivnosti, ocjena kvalitete te provjera prihvatljivosti izdataka kojima se provjerava cjelovitosti i potpunost podnesene prijave te usklađenost s odredbama Programa i Javnog poziva
   3. Faza III. Izdavanje obavijesti o prihvatljivosti i sklapanje Ugovora s korisnikom
4. Provedba ulaganja i pravdanje troškova
   1. Isplata potpore na žiro račun korisnika

Projektni prijedlozi se obrađuju nakon zatvaranja Javnog poziva te se svi projektni prijedlozi rangiraju sukladno bodovnoj listi koja je sastavni dio ovog Javnog poziva.

Postupak dodjele sredstava traje do iskorištenosti predviđenih sredstava za Mjeru 1 Program poticanja razvoja MSP u proračunu za 2019. godinu.

U slučaju da dva ili više projektnih prijedloga ostvare jednak broj bodova, prednost na listi daje se prijaviteljima s duljim vremenskim periodom poslovanja na području Općine Cestica.

Postupak dodjele provodi Povjerenstvo za dodjelu potpora male vrijednosti kojeg Zaključkom imenuje načelnik Općine Cestica.

Ukoliko se u fazi administrativne provjere utvrdi da je podnesena dokumentacija nepotpuna projektni prijedlog se u cijelosti odbacuje i prijavitelju se izdaje Obavijest o odbijanu. Prijavitelj po odbijanju može podnijeti novu Prijavu.

Ukoliko se u fazi provjere prihvatljivosti projekta i aktivnosti, ocjene kvalitete te provjere prihvatljivosti izdataka utvrde nejasnoće prijavitelja će se uputiti na dopunu projektnog prijedloga.

**U slučaju potrebe za dopunom/pojašnjenjem projektnog prijedloga, rok za dostavu traženih dopuna pojašnjenja je 5 radnih dana od dana zaprimanja. Komunikacija s prijaviteljem u sklopu evaluacije projektnog prijedloga može se vršiti slanjem pismena putem pošte ili putem elektroničke pošte. Preferirani način komunikacije prijavitelj odabire popunjavanjem Prijavnog obrasca. Ukoliko prijavitelj u sklopu prijavnog obrasca ne odabere preferirani način komunikacije, pismena će se slati putem pošte.**

**U slučaju da prijavitelj ne dostavi traženo pojašnjenje/dopunu u zadanom roku, projektna prijava se u cijelosti odbija**

Po završetku faze I. i faze II. ukoliko postoje raspoloživa sredstva u Podmjeri, Povjerenstvo prijavitelju izdaje Obavijest o prihvatljivosti čime stječe status korisnika. Sve podnesene projektne prijave koje udovolje uvjetima javnog poziva i ostvare minimalan broj bodova do trenutka zatvaranja poziva a za koje je u postupku dodjele izdana obavijest o nemogućnosti odobravanja zbog iskorištenosti raspoloživih sredstava nalaze se na rezervnoj listi te se im izdaje Obavijest o prihvatljivosti sukladno utvrđenoj rang listi, u slučaju preraspodjele raspoloživih sredstava unutar pojedinih podmjera u sklopu mjere 1. temeljem članka 33. Programa poticanja razvoja MSP, do financijskog zaključenja proračunske godine.

Na prijedlog Povjerenstva i temeljem Obavijesti o prihvatljivosti, načelnik Općine Cestica izdaje Odluku o dodjeli potpore te se s korisnikom potpisuje Ugovor o dodjeli de minimis potpore.

Dodijeljena sredstva potpore se isplaćuju po realizaciji ulaganja na žiro račun korisnika naveden u Prijavnom obrascu 1. koji čini sastavni dio ovog Javnog poziva.

Postupak dodjele do faze Izdavanja obavijesti o prihvatljivosti i sklapanja Ugovora o dodjeli sredstava može trajati maksimalno 60 dana od podnošenja cjelovite i ispravne projektne prijave.

Povjerenstvo za dodjelu prije isplate potpore može izvršiti kontrolu na terenu kod korisnika u svrhu provjere namjenskog korištenja odobrenih sredstava. Naknadna kontrola na terenu u razdoblju provedbe Programa poticanja razvoja MSP provest će se na nasumičnom uzorku od 5 %.

**IX. SADRŽAJ PROJEKTNOG PRIJEDLOGA**

Podnositelj zahtjeva za dodjelu potpore male vrijednost u Jedinstveni upravni odjel Općine Cestica podnosi sljedeću dokumentaciju:

1. Prijavni obrazac 1\_ PP - MSP – M\_1.3/2019
2. Izjava prijavitelja o istinitosti podataka, izbjegavanju dvostrukog financiranja i ispunjavanja preduvjeta za sudjelovanje u postupku dodjele de minimis potpore
3. Izjava o korištenim potporama male vrijednosti
4. Ponude za planirano ulaganje
5. Kopija izvatka iz sudskog/obrtnog registra
6. Preslika **naslovnice** zbirnog JOPPD obrasca za rujan 2018. i rujan 2019. ukoliko se traže bodovi po kriteriju „POVEĆANJE ZAPOSLENOSTI“. Nije potrebno dostavljati cjeloviti JOPPD obrazac već naslovnicu zbirnog JOPPD obrasca za cjelokupno poduzeće iz kojeg je razvidan ukupan broj zaposlenih
7. Kopija osobne iskaznice vlasnika prijavitelja ukoliko se traže bodovi po kriteriju „HORIZONTALNI KRITERIJI“

**Najkasnije do trenutka potpisa Ugovora o dodjeli sredstava svi korisnici se obvezuju dostaviti:**

1. Potvrdu nadležne porezne ispostave o nepostojanju dugovanja prema proračunu RH

Ispunjenje kriterija podmirenih obveza prema Općinskom proračunu utvrdit će Povjerenstvo uvidom u službene evidencije Općine.

Nakon provedbe ulaganja, uz zahtjev za isplatu korisnik dostavlja:

1. Račune dobavljača za nabavljenu materijalnu imovinu
2. Bankovni izvadak kao dokaz izvršenog plaćanja
3. Fotodokumentaciju provedenog ulaganja

**X. NAČIN PODNOŠENJA PRIJAVA**

Obvezna dokumentacija Javnog poziva dostupna je za preuzimanje na službenim web stranicama Općine Cestica i u tiskanom obliku u Jedinstvenom upravnom odjelu Općine Cestica.

Projektni prijedlog koji uključuje dokumentaciju navedenu u točki IX. ovog Javnog poziva dostavlja se u zatvorenom paketu/omotnici, preporučenom poštom ili osobnom dostavom u pisarnicu Jedinstvenog upravnog odjela Općine Cestica s obavezno naslovljenom adresom i naznakom:

**OPĆINA CESTICA**

**Jedinstveni upravni odjel Općine Cestica**

**Dravska 1a**

**42208 Cestica**

«Program poticanja razvoja malog i srednjeg poduzetništva Općine Cestica za razdoblje 2018. – 2021. – Podmjera 1.3.»

ZAHTJEV ZA POTPORU – NE OTVARAJ

Poziv se vodi u modalitetu ograničenog poziva te je podnošenje prijava omogućeno od **21. listopada 2019. godine** do **22. studenog 2019. godine**.

**Prijave podnesene izvan navedenog roka neće biti uzete u razmatranje.**

***Elektronsku verziju prijavnog obrasca i Izjava te sken popratne dokumentacije korisnik treba pohraniti na svom računalu.***

**XI. OBVEZE PRIJAVITELJA I KORISNIKA**

1. Prijavitelji podnošenjem Zahtjeva za dodjelu potpore jamče da će sredstva utrošiti za namjenu za koju je dodijeljena potpora.
2. Korisnici sredstava potpisivanjem Ugovora o dodjeli sredstava obvezuju se najkasnije u roku od šest mjeseci izvršiti planirano ulaganje i podnijeti dokaz o izvršenim aktivnostima
3. Korisnici sredstava obvezuju se nabavljenu materijalnu imovinu evidentirati sukladno važećim zakonima o računovodstvu

Ukoliko se utvrdi da su korisnici odobrena sredstva nenamjenski utrošili, ili nisu izvršili obveze iz potpisanog Ugovora o dodjeli de minimis potpore dužni su odobrena sredstva vratiti u Proračun Općine Cestica zajedno s obračunatom zakonskom zateznom kamatom i gube pravo sljedeće 3 (tri) godine na poticajna sredstva iz proračuna Općine Cestica.

|  |  |
| --- | --- |
| **KATEGORIJA BODOVANJA/Kriterij** | **BROJ BODOVA** |
| **INFRASTRUKTURNA KOMPONENTA/TIP ULAGANJA** |  |
| a) Ulaganje u novu opremu/mehanizaciju/strojeve/gospodarska vozila/IKT/mrežnu opremu/sitni inventar | 10 |
| b) Ulaganje u rabljenu opremu/mehanizaciju/strojeve/gospodarska vozila/IKT/mrežnu opremu/sitni inventar | 7 |
| **KONTINUITET POSLOVANJA** |  |
| a) Prijavitelj od dana osnivanja posluje 10 godina ili duže | 10 |
| b) Prijavitelj od dana osnivanja posluje od 5 do 10 godina | 7 |
| c) Prijavitelj od dana osnivanja posluje kraće od 5 godina | 5 |
| **HORIZONTALNI KRITERIJI[[2]](#footnote-2)** |  |
| b) Vlasnik prijavitelja je mladi poduzetnik/poduzetnica | 5 |
| **POVEĆANJE ZAPOSLENOSTI [[3]](#footnote-3)** |  |
| b) Povećan broj zaposlenih za tri ili više osobe u proteklih 12 mjeseci | 10 |
| b) Povećan broj zaposlenih za jednu do dvije osobe u proteklih 12 mjeseci | 7 |
| c) Zadržana postojeća radna mjesta u proteklih 12 mjeseci | 5 |
| **DISTRIBUCIJA POTPORE** |  |
| a) Prijavitelj do sada nije koristio bespovratna sredstva iz ove Podmjere | 10 |
|  |  |
| **MAKSIMALAN BROJ BODOVA** | **45** |

**Prilog 1. Bodovna lista**

1. Sukladno Uredbi 1407/2018 Europske komisije ukoliko prijavitelj obavlja i djelatnost primarne poljoprivredne proizvodnje, dužan je osigurati jasno razgraničenje primljene potpore kako bi se osiguralo da djelatnost primarne poljoprivredne proizvodnje ne ostvaruje korist od primljene potpore [↑](#footnote-ref-1)
2. Vlasnikom prijavitelja smatra se osoba s najmanje 51 % vlasničkog udjela u subjektu. Mladim poduzetnikom/poduzetnicom smatra se vlasnik poslovnog subjekta s navršenih najviše 40 godina starosti [↑](#footnote-ref-2)
3. Kao referentna vrijednost za izračun pokazatelja povećanja broja zaposlenih uzima se vrijednost iz zbirnog JOPPD obrasca za mjesec rujan 2019. godine te mjesec rujan 2018. godine [↑](#footnote-ref-3)